ตลาดทั่วโลกถูกกดดันอีกครั้งจาก "โดนัลด์ ทรัมป์" - FINNOMENA
ตลาดทั่วโลกถูกกดดันอีกครั้งจากการที่นายโดนัลด์ ทรัมป์ประกาศขึ้นภาษีนำเข้าสินค้าจากจีน ส่งผลให้นักลงทุนกังวลว่าจะเกิดสงครามการค้าโลก ทางด้านเฟดมีมติคงดอกเบี้ยและส่งสัญญาณว่าจะยังคงขึ้นดอกเบี้ยรวม 3 ครั้งในปีนี้ สำหรับตัวเลขการส่งออกและการท่องเที่ยวของไทยยังคงแข็งแกร่งต่อเนื่อง
27 มี.ค. 2561

ตลาดทั่วโลกถูกกดดันอีกครั้งจากการที่นายโดนัลด์ ทรัมป์ประกาศขึ้นภาษีนำเข้าสินค้าจากจีน ส่งผลให้นักลงทุนกังวลว่าจะเกิดสงครามการค้าโลก ทางด้านเฟดมีมติคงดอกเบี้ยและส่งสัญญาณว่าจะยังคงขึ้นดอกเบี้ยรวม 3 ครั้งในปีนี้ สำหรับตัวเลขการส่งออกและการท่องเที่ยวของไทยยังคงแข็งแกร่งต่อเนื่อง
ภาวะเศรษฐกิจ
สหรัฐอเมริกา
ธนาคารกลางสหรัฐฯ (เฟด) มีมติขึ้นดอกเบี้ย 0.25% สู่ 1.50 – 1.75%ตามคาด โดยคณะกรรมการส่วนใหญ่ยังคงคาดว่าจะมีการขึ้นดอกเบี้ยในปีนี้ 3 ครั้ง ในขณะที่ปรับเพิ่มคาดการณ์จีดีพีปี 2561 และ 2562 ขึ้นจากคาดการณ์เดิมที่ 2.5% และ 2.1% สู่ 2.7% และ 2.4% ตามลำดับและคาดว่าอัตราเงินเฟ้อจะขยับเข้าใกล้ระดับเป้าหมายที่ 2% ในอีกไม่กี่เดือนข้างหน้า
ประธานาธิบดี โดนัลด์ ทรัมป์ ลงนามในคำสั่งประธานาธิบดีให้ขึ้นภาษีนำเข้าสินค้าจากจีนในวงเงิน 6 หมื่นล้านดอลลาร์สหรัฐ ซึ่งอาจนำไปสู่สงครามการค้าโลก
 คำสั่งซื้อสินค้าคงทนเพิ่มขึ้น 3.1% ในเดือน ก.พ. หลังจากร่วงลง 3.5% ในเดือน ม.ค. ในขณะที่คำสั่งซื้อสินค้าทุนพื้นฐานเพิ่มขึ้นมากที่สุดนับตั้งแต่เดือน ธ.ค. 2559 โดยเพิ่มขึ้น 1.4% ในเดือน ก.พ. หลังจากเพิ่มขึ้น 0.1% ในเดือน ม.ค.
ยอดขายบ้านมือสองเพิ่มขึ้น 3% สู่ 5.54ล้านยูนิตต่อปีในเดือน ก.พ.
จำนวนผู้ขอสวัสดิการว่างงานครั้งแรกเพิ่มขึ้น 3,000 ราย สู่ 229,000 รายในสัปดาห์สิ้นสุดวันที่ 17 มี.ค.
ยุโรป
ดัชนีผู้จัดการฝ่ายจัดซื้อ (PMI) แบบรวมของยูโรโซน ในเบื้องต้นลดลงจาก 57.1 ในเดือน ก.พ. สู่ 55.3 ในเดือน มี.ค. โดย PMI ภาคการผลิตลดลงจาก 58.6 สู่ 56.6 และ PMI ภาคบริการลดลงจาก 56.2 สู่ 55.0
ดัชนีความเชื่อมั่นนักลงทุนของเยอรมนีดิ่งลงในเดือน มี.ค. จากความกังวลเกี่ยวกับสงครามการค้าและการแข็งค่าของเงินยูโร
สหราชอาณาจักร
อัตราเงินเฟ้อเพิ่มขึ้น 2.7% จากช่วงเดียวกันปีก่อนในเดือน ก.พ. ชะลอลงจากเพิ่มขึ้น 3.0% ในเดือน ม.ค. เนื่องจากราคาอาหารและน้ำมันเพิ่มขึ้นในอัตราที่ชะลอลง
จำนวนผู้ขอสวัสดิการว่างงานเพิ่มขึ้น 9.2 พันรายในเดือน ก.พ. ในขณะที่อัตราการว่างงานลดลงจาก 4.4% ในเดือน ธ.ค. สู่ 4.3% ในเดือน ม.ค.
ญี่ปุ่น
อัตราเงินเฟ้อพื้นฐานเพิ่มขึ้น 1% จากช่วงเดียวกันปีก่อนในเดือน ก.พ. หลังจากเพิ่มขึ้น 0.9% ในเดือน ม.ค.
ยอดส่งออกเพิ่มขึ้น 1.8% จากช่วงเดียวกันปีก่อนในเดือน ก.พ. และยอดนำเข้าเพิ่มขึ้น 16.5% จากช่วงเดียวกันปีก่อน ส่งผลให้เกินดุลการค้า 3.4 พันล้านเยน
 ไทย
กระทรวงพาณิชย์รายงานยอดส่งออกในเดือน ก.พ. เพิ่มขึ้น 10.3% จากช่วงเดียวกันปีก่อน และยอดนำเข้าเพิ่มขึ้น 16.0% จากช่วงเดียวกันปีก่อน ส่งผลให้เกินดุลการค้า 808 ล้านดอลลาร์สหรัฐ
กระทรวงการท่องเที่ยวและกีฬารายงานจำนวนนักท่องเที่ยวต่างชาติที่เดินทางเข้าประเทศไทยเพิ่มขึ้น 19.33% จากช่วงเดียวกันปีก่อนในเดือน ก.พ. นำโดยนักท่องเที่ยวจีนที่เพิ่มขึ้น 51.95% จากช่วงเดียวกันปีก่อน เนื่องจากผลของเทศกาลตรุษจีน
ตลาดตราสารหนี้
สหรัฐอเมริกา
คณะกรรมการเฟดมีมติเป็นเอกฉันท์ให้ขึ้นดอกเบี้ยนโยบาย 0.25% สู่ 1.50 – 1.75% ตามคาด แต่อย่างไรก็ดี กรรมการ 7 จาก 15 ท่านคาดว่าจะมีการขึ้นดอกเบี้ยรวม 4 ครั้งในปีนี้ เพิ่มขึ้นจาก 4 จาก 16 ท่านในการประชุมเมื่อเดือน ธ.ค. นอกจากนี้ คาดการณ์ล่าสุดของเฟดบ่งชี้ว่า คณะกรรมการคาดว่าเศรษฐกิจจะเติบโตมากขึ้น อัตราเงินเฟ้อจะสูงขึ้น และอัตราการว่างงานจะลดลงในช่วงอีกไม่กี่เดือนข้างหน้า
รัฐบาลสหรัฐฯประกาศขึ้นภาษีสินค้าที่สหรัฐฯมองว่าละเมิดทรัพย์สินทางปัญญาของสหรัฐฯ ซึ่งเป็นการพุ่งเป้าไปที่จีน โดยในสัปดาห์ก่อนหน้านี้ รัฐบาลสหรัฐฯได้ประกาศขึ้นภาษีนำเข้าเหล็กและอลูมิเนียม ส่งผลให้ตลาดกังวลว่ารัฐบาลสหรัฐฯอาจมีมาตรการที่รุนแรงขึ้น และอาจมีการตอบโต้ทางการค้าจากประเทศคู่ค้า
อัตราผลตอบแทนพันธบัตรรัฐบาลปรับตัวลดลง 0.01 – 0.06% เนื่องจากตลาดต้องการเลี่ยงความเสี่ยง
ยุโรป
PMI ภาคการผลิตของยูโรโซนลดลงสู่ 56.6 ในเดือน มี.ค. จาก 58.6 ในเดือน ก.พ. ต่ำสุดนับตั้งแต่เดือน ก.ค. 2559 เนื่องจากการแข็งค่าของเงินยูโรส่งผลให้ความต้องการสินค้าส่งออกน้อยลง  ส่วน PMI ภาคบริการปรับตัวลดลงเช่นกันสู่ 55.0 จาก 56.2 ส่งผลให้ PMI แบบรวมลดลงสู่ 55.3 จาก 57.1 โดยเป็นการลดลงมากกว่าที่คาด
เอเชีย
ยอดส่งออกของญี่ปุ่นเพิ่มขึ้นเป็นเดือนที่ 15 ติดต่อกันในเดือน ก.พ. โดยเพิ่มขึ้น 1.8% จากช่วงเดียวกันปีก่อน หลังจากเพิ่มขึ้น 12.3% ในเดือนก่อนหน้า ซึ่งการที่ตัวเลขส่งออกลดลงอย่างมากจากเดือน ม.ค. เป็นผลมาจากวันตรุษจีน ส่วนยอดนำเข้าเพิ่มขึ้น 16.5% จากช่วงเดียวกันปีก่อน หลังจากเพิ่มขึ้น 7.9% ในเดือนก่อนหน้า ทางด้านอัตราเงินเฟ้อพื้นฐานเพิ่มขึ้น 1% จากช่วงเดียวกันปีก่อนในเดือน ก.พ. เร่งตัวจากเพิ่มขึ้น 0.9% ในเดือนก่อนหน้า สำหรับยอดส่งออกที่ไม่รวมหมวดอาหารและพลังงานเพิ่มขึ้น 0.5% จากช่วงเดียวกันปีก่อน เพิ่มขึ้นจาก 0.4% ในเดือนก่อนหน้า
ธนาคารกลางจีนประกาศขึ้นดอกเบี้ย reverse repo อายุ 7 วัน 0.05% สู่ 2.55% หลังจากเฟดประกาศขึ้นดอกเบี้ย โดยก่อนหน้านี้ ผู้ว่าการธนาคารกลางจีน ซึ่งเพิ่งเข้ารับตำแหน่ง ได้ให้คำมั่นว่าจะยังคงใช้นโยบายการเงินที่รอบคอบและเป็นกลาง พร้อมทั้งเผยว่าจะมีการปฏิรูปและประกาศมาตรการเปิดเสรีในหลายๆด้านในอีก 3 สัปดาห์ข้างหน้า
ที่มา: Bloomberg
ปัจจัยที่น่าติดตาม
สำหรับข้อมูลที่ต้องติดตามในรอบสัปดาห์ ได้แก่ ดัชนีความเชื่อมั่นทางเศรษฐกิจของยูโรโซน (อังคาร) จีดีพีไตรมาส 4/60 และยอดทำสัญญาบ้านที่รอปิดการขายของสหรัฐฯ (พุธ) ยอดค้าปลีกของญี่ปุ่น (พฤหัสบดี) รายได้ส่วนบุคคลและการใช้จ่ายส่วนบุคคลของสหรัฐฯ (พฤหัสบดี) และผลผลิตภาคอุตสาหกรรมของญี่ปุ่น (ศุกร์)
ตลาดภายในประเทศ
ยอดส่งออกเพิ่มขึ้นมากกว่าที่คาดในเดือน ก.พ. โดยเพิ่มขึ้น 10.3% จากช่วงเดียวกันปีก่อน หลังจากเพิ่มขึ้น 17.6% ในเดือน ม.ค. ตามการเพิ่มขึ้นของการส่งออกข้าว รถยนต์ และคอมพิวเตอร์และส่วนประกอบ ส่วนยอดนำเข้าเพิ่มขึ้น 16% จากช่วงเดียวกันปีก่อน หลังจากพุ่งขึ้น 24.3% ในเดือนก่อนหน้า ตามการลดลงของการนำเข้าเหล็ก ทั้งนี้ กระทรวงพาณิชย์ยังคงเป้าการเติบโตของการส่งออกของปีนี้ไว้ที่ 8%
อัตราผลตอบแทนพันธบัตรรัฐบาลระยะสั้นดิ่งลงหลังการประกาศรายละเอียด bond switching โดยอัตราผลตอบแทนปรับตัวลดลง 0.06% ถึงเพิ่มขึ้น 0.01%
ข้อมูลเศรษฐกิจสำคัญที่ต้องติดตามในรอบสัปดาห์ได้แก่ การประชุมคณะกรรมการนโยบายการเงิน (กนง.) ของ ธปท. (พุธ) ดัชนีผลผลิตภาคการผลิตและอัตราการใช้กำลังการผลิต (พฤหัสบดี) และรายงานเศรษฐกิจเดือน ก.พ. (ศุกร์)
ที่มา: Bloomberg
ตลาดตราสารทุน
ภาวะตลาดโลก
ดัชนีตลาดหุ้นหลักของสหรัฐดิ่งลง 3.7 – 4.2% จากสัปดาห์ก่อนหน้า หลังนายโดนัลด์ ทรัมป์ประกาศขึ้นภาษีรวม 5 หมื่นล้านดอลลาร์สหรัฐสำหรับการนำเข้าสินค้าหลายประเภทจากจีน ส่งผลให้นักลงทุนกังวลว่าสงครามการค้าจะส่งผลกระทบต่อการเติบโตของเศรษฐกิจโลก และส่งผลให้ตลาดกระทิงที่ดำเนินมา 9 ปีสิ้นสุดลง ทั้งนี้ จีนอยู่ระหว่างพิจารณาขึ้นภาษีนำเข้าผลิตภัณฑ์ทางการเกษตรของสหรัฐฯ
เฟด ภายใต้การนำของนายเจอโรม พาวเวลล์ ประธานคนใหม่ ประกาศขึ้นดอกเบี้ยสู่ 1.5 – 1.75% และคาดว่าจะมีการปรับขึ้นดอกเบี้ยมากขึ้นในปี 2562 และ 2563 เนื่องจากมองว่าเศรษฐกิจจะขยายตัวดีขึ้น แต่อย่างไรก็ดี คณะกรรมการยังคงคาดว่าจะมีการขึ้นดอกเบี้ยรวม 3 ครั้งในปีนี้
ราคาน้ำมันดิบเบรนท์พุ่งขึ้น 6.5% จากสัปดาห์ก่อนหน้า สู่ระดับสูงสุดนับตั้งแต่ต้นเดือน ก.พ. เนื่องจากนักลงทุนกังวลเกี่ยวกับปัญหาทางภูมิรัฐศาสตร์ โดยมองว่าประธานาธิบดีสหรัฐฯและมกุฏราชกุมารของซาอุดิอาระเบียอาจกำลังพิจารณาที่จะตอบโต้อิหร่าน
ราคาทองคำปรับตัวเพิ่มขึ้น 2% จากสัปดาห์ก่อนหน้า เนื่องจากความต้องการลงทุนในสินทรัพย์ปลอดภัยมีมากขึ้น หลังประธานาธิบดีสหรัฐฯประกาศขึ้นภาษีสินค้าจีน ส่งผลให้จีนเตรียมตัวที่จะตอบโต้ ซึ่งอาจนำไปสู่สงครามการค้าโลก
ตลาดภายในประเทศ
ดัชนีตลาดหลักทรัพย์ไทยปิดที่ 1,794.21 จุด ลดลง 0.97% จากสัปดาห์ก่อนหน้า
การส่งออกยังคงขยายตัวได้ดีในเดือน ก.พ. โดยเพิ่มขึ้น 10.3% จากช่วงเดียวกันปีก่อน ซึ่งเป็นการขยายตัวเป็นเดือนที่ 12 ติดต่อกัน โดยที่สินค้าอุตสาหกรรมยังคงเป็นตัวนำ ในขณะที่สินค้าเกษตรและอุตสาหกรรมการเกษตรขยายตัวเล็กน้อย ถึงแม้ค่าเงินบาทแข็งค่าขึ้นก็ตาม
ยอดขายรถยนต์ภายในประเทศของไทยเพิ่มขึ้น 10.3% จากช่วงเดียวกันปีก่อนในเดือน ก.พ. โดยได้แรงหนุนจากการฟื้นตัวของเศรษฐกิจ การลงทุนภาคเอกชนปรับตัวดีขึ้น และการออกรถรุ่นใหม่  ทั้งนี้ สภาอุตสาหกรรมแห่งประเทศไทยคาดว่ายอดขายรถยนต์ภายในประเทศปีนี้จะอยู่ที่ 900,000 คัน เพิ่มขึ้น 4.4% จากปีก่อนหน้า
ทีมา: Bloomberg
ที่มาบทความ : https://www.krungsriasset.com/TH/Market-View/Weekly-Market-View/189.html
คำเตือน
การนำเสนอข้อมูลที่ปรากฏในเอกสารฉบับนี้เป็นข้อมูลที่ถูกต้องและเชื่อถือได้ ณ วันที่แสดงข้อมูล อย่างไรก็ตามบริษัทหลักทรัพย์จัดการกองทุน กรุงศรี จำกัด (“บริษัทจัดการ”)  ขอสงวนสิทธิ์ในการเปลี่ยนแปลงข้อมูลทั้งหมดได้  โดยไม่จำเป็นต้องมีการแจ้งให้ทราบล่วงหน้า
 การลงทุนมีความเสี่ยงผู้ลงทุนควรศึกษาข้อมูลก่อนการตัดสินใจลงทุน ทั้งนี้ ข้อมูลราคา/ผลตอบแทนในอดีตมิได้เป็นสิ่งยืนยันถึงราคา/ผลตอบแทนในอนาคต เอกสารนี้มิใช่หนังสือชี้ชวนและจัดทำขึ้นเพื่อให้ข้อมูลเป็นการทั่วไปเท่านั้น 
หากท่านมีข้อสงสัย หรือต้องการข้อมูลเพิ่มเติม หรือขอดูหนังสือชี้ชวน โปรดติดต่อ บริษัทหลักทรัพย์จัดการกองทุน กรุงศรีจำกัด โทร 0 2657 5757 หรืออีเมล krungsriasset.clientservice@krungsri.com
แท็ก:
แชร์บทความ:
ผู้เขียน
บลจ.กรุงศรี
บริษัทหลักทรัพย์จัดการกองทุน กรุงศรี จำกัด ( Krungsri Asset Management ) เป็นหนึ่งในบริษัทจัดการกองทุนชั้นนำของประเทศไทย ได้รับอนุญาตจากสำนักงานคณะกรรมการกำกับหลักทรัพย์ และตลาดหลักทรัพย์ นำเสนอผลิตภัณฑ์ และบริการการลงทุนประเภทต่างๆ ได้แก่ กองทุนรวม กองทุนส่วนบุคคล กองทุนสำรองเลี้ยงชีพ และการจัดการลงทุนสัญญาซื้อขายล่วงหน้า กองทุนรวมของบริษัทมีความหลากหลายให้ลูกค้าเลือกลงทุนได้แก่ กองทุนตราสารทุน กองทุนตราสารหนี้ กองทุนดัชนีสินค้าโภคภัณฑ์ กองทุนที่ลงทุนในต่างประเทศ (FIF) และกองทุนรวมอสังหาริมทรัพย์